ราคาทองวันนี้ ร่วงลง 400 บาท รูปพรรณขายออกบาทละ 27,742 บ.
ราคาทองในประเทศเช้านี้ร่วง 400 บาท ตามตลาดโลก ทำให้ทองคำแท่งขายออกบาททองคำละ 28,250 บ. ขณะที่รูปพรรณขายออกบาทละ 27,742 บ.
23 พ.ย. 2564

สมาคมค้าทองคำ รายงานว่า ราคาขายปลีกทอง (ทองคำ 96.5%) ในประเทศเมื่อเวลา 09.24 น. ปรับลดลงจากวานนี้บาทละ 400 บาท ตามสถานการณ์ราคาทองคำในตลาดโลก โดยราคาทองคำแท่ง รับซื้อเข้าบาททองคำละ 28,350 ขายออกบาททองคำละ 28,250 บาท ส่วนราคาทองรูปพรรณ รับซื้อเข้าบาททองคำละ 28,850 บาท ขายออกบาททองคำละ 27,742.80 บาท
สำหรับ บริษัท เอ็มทีเอส โกลด์ ฟิวเจอร์ จำกัด ระบุว่า ราคาทองคำปรับตัวลดลงรุนแรงและปิดร่วงลงกว่า 2% เมื่อคืนนี้ หลังทราบผลประธานาธิบดีโจ ไบเดนของสหรัฐ เลือกแต่งตั้งนายเจอโรม พาวเวลล์ ประธานธนาคารกลางสหรัฐ (เฟด) คนปัจจุบันให้กลับมาดำรงตำแหน่งเป็นสมัยที่ 2 ท่ามกลางดอลลาร์ที่กลับมาแข็งค่าอย่างรวดเร็วและยืนเหนือ 96 จุด จากความคาดหวังเรื่องการลดท่าที Dovish และอาจเห็นการขึ้นดอกเบี้ยเร็วขึ้น
ขณะที่ทางฝั่งยุโรปจะเห็นถึงการที่หลายๆประเทศเริ่มกลับมาล็อกดาวน์และค่าเงินยูโรปรับอ่อนค่ามาแถว 1.12 ดอลลาร์/ยูโรโดยประมาณ ส่วนดัชนีดอลลาร์ทรงตัวที่ 96.4 จุดโดยประมาณ ขณะที่เงินบาทอ่อนค่าทะลุ 33 บาท/ดอลลาร์ขึ้นมา หลังไปทำแข็งค่ามากสุดแถว 32.50 บาท/ดอลลาร์ และเช้านี้เงินบาทเคลื่อนไหวที่ 33.07 บาท/ดอลลาร์
ส่วนตัวเลขเศรษฐกิจสหรัฐฯ มีแนวโน้มค่อนข้างดีอยู่ โดยเมื่อวานนี้ได้แก่ Existing Home Sales ที่ออกมาดีขึ้นเกินคาด ขณะที่เข้าน้มี Flash Services PMI และ Flash Manufacturing PMI ที่คาดจะออกมาดีขึ้น นอกจากนี้ ภาพรวมของเศรษฐกิจสหรัฐฯ ดูจะมีความแข็งแกร่งได้รวดเร็วมากขึ้น หลังจากที่มีการใช้มาตรการ QE